- Esekiɛli
- <
- 21
- >

21
Lɑbɑɑri kɔ̃sɑ Isirelibɑn sɔ̃
1 Yinni Gusunɔ u geruɑ u nɛɛ, 2 tɔnun bii, ɑ mɛɛrio sɔ̃ɔ yɛ̃sɑn nɔm dwɑrɔ, kpɑ ɑ bu gerusi be bɑ wɑ̃ɑ dɑ̃ɑ sɔ̃ɔ mi. 3 A de bu nɛn gɑri swɑɑ dɑki yi kon gere dɑ̃ɑ sɔ̃ɔ ge gɑ wɑ̃ɑ sɔ̃ɔ yɛ̃sɑn nɔm dwɑru giɑ mi. A nɛɛ, kon gu dɔ̃ɔ doke, kpɑ dɔ̃ɔ wi, u dɑ̃ɑ bekunu kɑ gbebunu mwɑ. Dɔ̃ɔ wi, kun gbimɔ. Tɔmbu kpurowɑ bɑ koo dɔ̃ɔ soorɑ sɑɑ sɔ̃ɔ yɛ̃sɑn nɔm dwɑrun di n kɑ dɑ nɔm geuɔ. 4 Tɔmbu kpurowɑ bɑ koo wɑ mɑ nɛ, Yinni Gusunɔwɑ nɑ dɔ̃ɔ wi sɔ̃ruɑ, u ǹ mɑɑ gbimɔ.
5 Mɑ Esekiɛli u Yinni Gusunɔ sɔ̃ɔwɑ u nɛɛ, wee bɑ rɑ n kɑ mɑn wɔki bɑ n mɔ̀, sukɑ nɑ rɑ n bu kuɑmmɛ.
6 Mɑ Yinni Gusunɔ u nùn sɔ̃ɔwɑ u nɛɛ, 7 wunɛ, tɔnun bii, ɑ mɛɛrio Yerusɑlɛmu giɑ kpɑ ɑ Isirelin tem kɑ mɛn sɑ̃ɑ yenu gerusi. 8 A Isirelibɑ sɔ̃ɔwɔ ɑ nɛɛ, wee ye nɑ gerumɔ ben sɔ̃. Nɑ nɛɛ, kon bu deemɑ, kpɑ n nɛn tɑkobi womɑ yen kɑrɑrun di kpɑ n gemgii kɑ tɔn kɔ̃so go. 9 Kon bɛɛ kpuro kpeerɑsiɑ. Yen sɔ̃nɑ kon nɛn tɑkobi womɑ sɑɑ yen kɑrɑrun di, kpɑ n tɔmbu go sɑɑ sɔ̃ɔ yɛ̃sɑn nɔm dwɑru giɑn di n kɑ dɑ nɔm geuɔ. 10 Tɔmbu kpuro bɑ koo giɑ mɑ nɑ nɛn tɑkobi womɑ sɑɑ yen kɑrɑrun di, nɑ ǹ mɑɑ ye wesiɑmɔ mi. 11 Yen sɔ̃, wunɛ tɔnun bii, ɑ yɑ̃ɑro ɑ weeweenu ko nge wìn gɑbu gɑ bɔɔrɑ. 12 Bɑ̀ n nun bikiɑ mbɑn sɔ̃nɑ ɑ weeweenu mɔ̀, kɑɑ bu wisiwɑ ɑ nɛɛ, lɑbɑɑri kɔ̃sɑ ɑ nuɑ. Yɑ koo mɑɑ tunumɑ. Kpɑ tɔmbun toronu nu kɑrɑ. Bɑ koo gɔmɑ dwiiyɑ. Kpɑ ben wɔrugɔru tu kpe, bu dũunu soonɑ. Wee, yɑ koo nɑ yɑ mɑm tunumɑ. Nɛ, Yinni Gusunɔwɑ nɑ yeni geruɑ.
Tɑkobi yɑ wee
13 Yinni Gusunɔ u mɑɑ nɛɛ, 14 wunɛ tɔnun bii, ɑ tɔmbu gerusio. A bu sɔ̃ɔwɔ ye nɛ, Yinni Gusunɔ nɑ geruɑ. Nɑ nɛɛ,
tɑkobi gɑɑ wee yɑ wee,
yɑ nɔɔ dɛ̃ɛrɑwɑ mɑm mɑm.
15 Yɑ bɑllimɔ,
yerɑ bɑ koo kɑ tɔmbu go.
I tɑmɑɑ bɛɛn bɑndu tɑ ǹ kpeemɔ,*- Nɑɑ sin sukum Heberum sɔɔ mu ǹ dɛɛre.
16 ɑdɑmɑ bɑ tɑkobi ye nɔɔ dɛ̃ɛrɑwɑ bɑ nɛni.
Bɑ ye tɔn gowo nɔmu bɛrie.
17 A gbɑ̃ro, kpɑ ɑ weeweenu ko, wunɛ tɔnun bii.
Domi bɑ ye nɛn tɔmbu Isirelibɑ kɑ ben sinɑmbu suesi.
18 Wee bɑ be kpuro yibɛrɛbɑ nɔmu bɛriɑ.
A wunɛn nɔmɑ bɔkuo,
nɔni swɑ̃ɑ bɑkɑrɑ wee.
Bɛɛn bɑndu tɑ̀ n wɔrumɑ mɑɑ ni.
Nɛ, Yinni Gusunɔwɑ nɑ yeni geruɑ.†- Nɑɑ sin sukum kɑ Heberum mu ǹ dɛɛre.
19 Tɛ̃ wunɛ tɔnun bii, ɑ bu gerusio.
A tɑkɑ koowo nɔn teeru,
yen biru nɔn yiru, yen biru nɔn itɑ,
ɑ kɑ tɑkobi yen dɑm sɔ̃ɔsi.
Domi yɑ sɑ̃ɑwɑ tɑkobi
ye yɑ kɑ gɔɔ wee.
Gɔɔ bokowɑ yɑ kɑ wee bɑɑmɑn di.
20 Yɑ bɑɑwuren wɔrugɔrun dɑm buɑmɔ.
Yɑ derɑ bɑ wɔrukumɔ.
Wee nɑ derɑ yɑ wɑ̃ɑ bɑɑwuren kɔnnɔwɔ.
Wee yɑ bɑllimɔ nge guru mɑɑkinu,
yɑ sɔɔru sɑ̃ɑ yu kɑ go.
21 Nɑ mɑɑ ye sɔ̃ɔmɔ nɑ mɔ̀,
yu soowo nɔm geu giɑ, kpɑ yu wurɑ nɔm dwɑru giɑ.
Tɑkobi nɔɔ durorɑ wunɛ,
ɑ doo mi bɑ nun tĩi.
22 Nɛ, Yinni Gusunɔn tii, kon tɑkɑ ko kpɑ n nɛn mɔru kpuro sɔ̃ɔsi mɑm mɑm sere yu kɑ sɑrɑ. Nɛ, Yinni Gusunɔwɑ nɑ yeni geruɑ.
Bɑbilonin sinɑ boko
u koo Yerusɑlɛmu wɔri
23 Yinni Gusunɔ u kpɑm geruɑ u nɛɛ, 24 wunɛ tɔnun bii, ɑ swɑɑ yiru yɑbo ye yɑ koo sɔ̃ɔsi mìn di Bɑbilonin sinɑ boko u koo kɑ tɑbu duumɑ. A de ye yiru ye, yu yɑri wuu teun di kpɑ ɑ yen bɑɑyere yĩreru ko yu kɑ sɔ̃ɔsi wuu gèn mi yɑ dɔɔ. 25 Kɑɑ swɑɑ yiru ye kowɑ, tiɑ yɑ n dɔɔ Rɑbɑ giɑ, ye bɑ koo swĩi bu kɑ Amɔnibɑ tɑbu wɔri, tiɑ mɑɑ Yerusɑlɛmu giɑ ye bɑ koo swĩi bu kɑ Yudɑbɑ tɑbu wɔri. 26 Domi wee Bɑbilonin sinɑ boko u wɑ̃ɑ swɑɑ yiru yen kɛɛnɑnɔ u bikiɑru mɔ̀ bũu ni bɑ mɔ̀ Terɑfimun mi, kɑ sɛ̃ɛnu kɑ yɑɑ woru. 27 Mɑ bikiɑ te, tɑ Yerusɑlɛmu sɔ̃ɔsi win nɔm geu sɔɔ. Tɛ̃, u koo woodɑ wɛ̃ bu Yerusɑlɛmu wɔri bɑ n tɑbun kuuki mɔ̀. U koo tɑbu yɑ̃nu yi yi Yerusɑlɛmun kɔnnɔsɔ. Kpɑ bu gungunu kɑ kuku yenu ko mi, bu kɑ ye wɔri. 28 Adɑmɑ Yerusɑlɛmugibu bɑ tɑmɑɑ win bikiɑ ten gɑri yi ǹ sɑ̃ɑ gem. Domi bɑ tɑmɑɑ u koo bu deri ɑrukɑwɑni ye bɑ kɑ nùn bɔkuɑn sɔ̃. Adɑmɑ u ǹ ben torɑnu duɑri. Yen sɔ̃, u koo bu wɔri. 29 Yen sɔ̃nɑ nɛ, Yinni Gusunɔ nɑ bu sɔ̃ɔmɔ nɑ mɔ̀, wee ben mɛm nɔɔbu sɑri te tɑ sɔ̃ɔsirɑmɔ ben dɑɑ sɔɔ, tɑ mɑn ben torɑnu yɑɑyɑsiɑmɔ mɑ nu bu tɑɑrɛ wɛ̃ɛmɔ. Bɑ ǹ mɑɑ nu deri. Yen sɔ̃, kon bu nɔmu doke n mwɑ.
30 Wunɛ mɑɑ Isirelibɑn kpɑro, wunɛn tɔ̃rɑ turuku mɔ̀. Wunɛn torɑnu nu den turɑ mɛ. 31 Bɑ koo wunɛn sinɑ furɔ potɑ. Gɑ̃ɑnu koo kɔsi. Be bɑ tii kɑwe bɑ koo wɔlle suɑrɑ. Kpɑ be bɑ tii sue bu wɔrumɑ. 32 Kon de Yerusɑlɛmu yu ko bɑnsu mɑm mɑm. Yɑ koo koorɑwɑ sɑɑ ye wi kon yen dɑm wɛ̃ u tunumɑ.
Bɑ koo Amɔnibɑ tɑbu wɔri
33 Yinni Gusunɔ u mɑɑ nɛɛ, wunɛ tɔnun bii, ɑ Amɔnibɑ gerusio ben kom kɔ̃sum mɛ bɑ Isirelibɑ kuɑn sɔ̃. A bu sɔ̃ɔwɔ ɑ nɛɛ, wee, bɑ tɑkobi nɔɔ dɛ̃ɛrɑ yɑ bɑllimɔ yɑ bu mɑrɑ yu go. 34 Ben kɑ̃si weesugii ni kɑ gɑri weesugii yin sɔ̃, bɑ koo bu gowɑ nge tɔn kɔ̃sobu be bɑ wiru bɔɔrɑ. Domi ben tɔ̃rɑ turuku mɔ̀, ben torɑnu nu den turɑ mɛ. 35 Bu ben tɑkobibɑ wesio ben kɑrɑnɔ. Kon bu siri mi bɑ bu mɑrɑ. 36 Kon bu mɔru seesi n bu wure nge dɔ̃ɔ kpɑ n bu tɔmbu nɔmu bɛriɑ be bɑ koo bu wɔri kɑ dɑm bu kɑm koosiɑ. 37 Kon de dɔ̃ɔ u bu di, kpɑ ben yɛm mu yɑri ben tem suunu sɔɔ. Bɑ ǹ mɑɑ bu yɑɑyɑmɔ. Nɛ, Yinni Gusunɔwɑ nɑ yeni geruɑ.

- Esekiɛli
- <
- 21
- >

*21:15 - Nɑɑ sin sukum Heberum sɔɔ mu ǹ dɛɛre.

†21:18 - Nɑɑ sin sukum kɑ Heberum mu ǹ dɛɛre.

© 2005 SIM