- Misee
- <
- 5
- >

5
Fɑɑbɑ kowo koo yɑriwɑ
Bɛtelehɛmun di
1 Yinni Gusunɔ u nɛɛ,
wunɛ Bɛtelehɛmu, Efɑrɑtɑgibun wuu,
wunɑ ɑ piiburu bo Yudɑn wusu sɔɔ.
Adɑmɑ wunɛn min diyɑ kpɑro koo yɑri
wi u koo nɛn tɔmbu Isirelibɑ kpɑrɑ.
U wɑ̃ɑwɑ sɑɑ yee yellun di.
2 Adɑmɑ ko nɑ n ginɑ nɛn tɔn be deriwɑ ben yibɛrɛbɑn nɔmɑ sɔɔ
sere kurɔ wì u koo kpɑro wi mɑ, u kɑ mɑ.
Be bɑ kpikiru dɑ, bɑ koo gɔsirɑmɑ bu Isireli be bɑ tie deemɑ.
3 Kpɑ kpɑro wi nɑ bɛɛ nɔɔ mwɛɛru kuɑ mi,
u bɛɛ nɛn tɔmbu mɛnnɑ u kpɑrɑ mɑm mɑm
kɑ nɛ, Yinni Gusunɔn dɑm kɑ nɛn yiiko.
Win tɔmbu bɑ ko n wɑ̃ɑ bɔri yɛndu sɔɔ.
Kpɑ u yĩsiru yɑri hɑnduniɑn goonu nnɛ ye sɔɔ.
4 Wiyɑ u koo kɑ bɔri yɛndu nɑ.
Asirigibu bɑ̀ n nɑ, bɑ bɛsɛn tem wɔri
bɑ duɑ sere bɛsɛn sinɑ kpɑɑrɔ,
sɑ ko bɛsɛn kpɑro be bɑ dɑm bo seeyɑ bu bu wɔri.
5 Ben tɑbu yɑ̃nun sɔ̃,
bɑ koo Asirigibu kɑ Nimurodugii be tɑɑre,
kpɑ bu sun wɔrɑ Asirigibu bɑ̀ n bɛsɛn tem wɔrimɑ.
Isireli be bɑ wɑ̃ɑ
bwese ni nu tien suunu sɔɔ
6 Isireli be bɑ tiɑrɑ bɑ ko n wɑ̃ɑ tɔn dɑbinun suunu sɔɔ nge kɑko ɑrufɑɑnigiru
te Yinni Gusunɔ u derɑ tɑ wɔrumɑ,
ǹ kun mɛ nge gurɑ ye yɑ nɛmɔ tɛɛru,
yɑ ǹ gɑ̃ɑnu yĩiyɔ tɔnun min di.
7 Isireli be bɑ tiɑrɑ bɑ ko n wɑ̃ɑ tɔmbun suunu sɔɔ,
kpɑ bɑ n dɑm mɔ nge gbee sunɔ ge gɑ wɑ̃ɑ gbeeku yɛɛn suunu sɔɔ,
ǹ kun mɛ yɑ̃ɑ gɔ̃ɔ sɔɔ.
Mi gɑ duɑ kpuro, gɑ rɑ yɑɑ kɑsukuwɑ gu mwɛ.
Goo kun mɑɑ kpɛ̃ u gu mwɑɑri.
8 Isirelibɑ, i seewo i bɛɛn yibɛrɛbɑ wɔri.
Kpɑ i bu go mɑm mɑm.
Yinni Gusunɔ
u ye bɑ gbɑlli wunɑ
9 Yinni Gusunɔ u nɛɛ,
tɔ̃ru gɑrɑ sisi tè sɔɔ kon bɛɛn dumi kɑ bɛɛn tɑbu kɛkɛbɑ kpeerɑsiɑ.
10 Kpɑ n bɛɛn wusu kɑm koosiɑ.
Kpɑ n bɛɛn gbɑ̃rɑnu suriri.
11 Kon bɛɛn dobo dobogibu go.
I ǹ mɑɑ ben dobo dobo wɑsi bɛɛn suunu sɔɔ.
12 Kon bwɑ̃ɑrokunu kɑ kpee ni i girɑ kɔsuku.
I ǹ mɑɑ nu sɑ̃ɑmɔ.
13 Kon bũu wi bɑ mɔ̀ Asitɑɑten sɑ̃ɑ yerun dɑ̃nu wukiri.
Kpɑ n bɛɛn wusu kɔsuku.
14 Nɛn mɔru koo se,
kpɑ n nɛn dɑm sɔ̃ɔsi bwese ni nu ǹ mɑn mɛm nɔɔwɑmmɛn mi.

- Misee
- <
- 5
- >

© 2005 SIM